Projekts

Saeimas

Aizsardzības, iekšlietu un

Korupcijas novēršanas komisija

Par speciāla likuma izstrādi bezpilota

gaisa kuģu aprites regulēšanai

 Atbildot uz Jūsu 2018.gada 22.marta vēstuli Nr.142.9/6-69-12/18 par nepieciešamību nekavējoties uzsākt speciāla likuma izstrādi, lai tiktu regulēta bezpilota gaisa kuģu aprite, informējam, ka Satiksmes ministrijā 2018.gada 23.aprīlī notika sanāksme ar visu ieinteresēto ministriju, to padotības iestāžu un Latvijas Bankas pārstāvjiem, lai vienotos par darba grupas izveidi, minētā likumprojekta struktūru un tā izstrādes turpmāko virzību.

 Likumprojekta izstrādē tiks ņemti vērā Saeimas Aizsardzības, iekšlietu un korupcijas novēršanas komisijas 2018.gada 21.marta sēdē prezentētie priekšlikumi par pamatjautājumiem, kurus būtu jārisina jaunajā likumā par bezpilota gaisa kuģiem (par pamatu ņemot Tieslietu ministrijas priekšlikumu).

 Sanāksmes dalībnieki vienojās, ka likumprojekta izstrādi koordinēs Satiksmes ministrija. Visas ieinteresētās ministrijas, to padotības iestādes un Latvijas banka izstrādās savus priekšlikumus iekļaušanai likumprojektā un līdz 2018.gada 10.maijam iesniegs apkopošanai Satiksmes ministrijā.

 Satiksmes ministrija līdz 2018.gada 18.maijam sagatavos likumprojektu, iekļaujot tajā saņemtos priekšlikumus. Pēc likumprojekta sākotnējās sagatavošanas darba grupa turpinās darbu, lai izvērtētu visu iesaistīto institūciju kompetenci saistībā ar bezpilota gaisa kuģu izmantošanu, uzraudzību, tostarp, par finansējumu elektroniskās reģistrācijas sistēmas veidošanai un citiem ar tiesisko regulējumu saistītajiem pasākumiem, veicinot ar bezpilota gaisa kuģu apriti Latvijas gaisa telpā saistīto risku mazināšanu.

Ministru prezidents M.Kučinskis